**Všeobecne záväzné nariadenie Mesta Skalica č. 1/2018**

**o úhradách za poskytovanie sociálnych služieb v rozpočtovej organizácii**

**Zariadenie pre seniorov Skalica**

Mestské zastupiteľstvo v Skalici v zmysle zákona č. 369/1990 Zb. o obecnom zriadení v znení neskorších predpisov a zákona č. 448/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov (ďalej len „zákon o sociálnych službách“) sa uznieslo na tomto všeobecne záväznom nariadení pre katastrálne územie mesta Skalica.

**I.**

**Predmet úpravy**

Toto všeobecne záväzné nariadenie upravuje sumy úhrad, spôsob určenia, platenia úhrad a výšky úhrad za poskytovanie sociálnych služieb v rozpočtovej organizácii Zariadenie pre seniorov Skalica a ustanovuje podrobnosti o:

1. pomoci pri odkázanosti fyzickej osoby na pomoc inej fyzickej osoby pri úkonoch sebaobsluhy,
2. stravovaní, vrátane spôsobu zabezpečovania stravovania, celkovej hodnote stravy, výške stravnej jednotky, spôsobe určenia úhrady a výške úhrady,
3. ubytovaní, spôsobe určenia úhrady a výške úhrady za ubytovanie,
4. upratovaní, praní, žehlení a údržbe bielizne a šatstva.

**II.**

**Zariadenie pre seniorov**

1/ Zariadenie pre seniorov poskytuje tieto sociálne služby:

a) odborné činnosti

1. pomoc pri odkázanosti na pomoc inej fyzickej osoby,

2. sociálne poradenstvo,

3. sociálna rehabilitácia,

4. ošetrovateľská starostlivosť,

b) obslužné činnosti

1. stravovanie,

2. ubytovanie,

3. upratovanie, pranie, žehlenie a údržba bielizne a šatstva,

c) ďalšie činnosti

1. poskytovanie osobného vybavenia,

2. utváranie podmienok na úschovu cenných vecí,

3. zabezpečenie záujmovej činnosti.

**III.**

**Pomoc pri odkázanosti na pomoc inej fyzickej osoby**

1/ Úhradu za pomoc pri odkázanosti fyzickej osoby na pomoc inej fyzickej osoby pri úkonoch sebaobsluhy v zariadení pre seniorov platí prijímateľ sociálnej služby, ktorému sa poskytuje sociálna služba nasledovne:

IV. stupeň odkázanosti 1,80 € prijímateľ sociálnej služby/ deň

V. stupeň odkázanosti 2,20 € prijímateľ sociálnej služby/ deň

VI. stupeň odkázanosti 2,70 € prijímateľ sociálnej služby/ deň

2/ Úhrada za pomoc pri odkázanosti fyzickej osoby na pomoc inej fyzickej osoby pri úkonoch sebaobsluhy je splatná v plnej výške. V prípade neprítomnosti prijímateľa sociálnej služby v zariadení pre seniorov sa úhrada riadi Zmluvou o poskytovaní sociálnej služby uzatvorenou medzi prijímateľom sociálnej služby a poskytovateľom sociálnej služby.

**IV.**

**Stravovanie**

1/ Stravovanie sa zabezpečuje v Zariadení pre seniorov Skalica prípravou stravy v stravovacej prevádzke formou spoločného stravovania. Strava sa pripravuje podľa schváleného jedálneho lístka v súlade so zásadami zdravej výživy a s prihliadnutím na vek a zdravotný stav fyzických osôb podľa stravných jednotiek. Za stravnú jednotku sa považujú náklady na suroviny. Za celkovú hodnotu stravy sa považujú náklady na suroviny a režijné náklady na prípravu stravy. Zariadenie pre seniorov poskytuje stravu: racionálnu, šetriacu, neslanú a diabetickú. Diétna strava sa poskytuje na základe odporúčania ošetrujúceho lekára.

2/ Výška celkovej hodnoty stravy pre prijímateľa sociálnej služby, ktorému sa poskytuje celoročná starostlivosť, je pri poskytovaní celodennej racionálnej, šetriacej a neslanej stravy (raňajky, desiata, obed, večera) na deň a  prijímateľa sociálnej služby 4,50 € (3,45 € sú náklady na suroviny a 1,05 €režijné náklady).

Výška celkovej hodnoty stravy pre prijímateľa sociálnej služby, ktorému sa poskytuje diabetická diéta (raňajky, desiata, obed, večera, druhá večera), je na deň 4,90 € (3,75 €sú náklady na suroviny a 1,15 €režijné náklady).

3/ Pri celodennom stravovaní sa z úhrady za stravovanie počíta:

* pri racionálnej strave, šetriacej a neslanej diéte na

raňajky, desiata 22 %

obed 45 %

večera 33 %

* pri diabetickej diéte na

raňajky, desiata 20 %

obed 45 %

večera 30 %

druhá večera 5 %

4/ Výdavky na potraviny pri poskytovaní celoročnej starostlivosti sa môžu zvýšiť o 6,70 € na kalendárny rok a prijímateľa sociálnej služby na prilepšenie stravy počas sviatkov. Počas rekreačných pobytov, zájazdov a športových hier možno zvýšiť celkovú hodnotu stravy až do výšky 6,70 € na deň a prijímateľa sociálnej služby.

5/ Ak sa prijímateľovi sociálnej služby poskytuje starostlivosť v zariadení pre seniorov v pavilóne A, je povinný odoberať v rámci tejto starostlivosti jedno jedlo denne – obed, a to z dôvodu, že prijímatelia sociálnej služby majú vytvorené podmienky na prípravu stravy.

6/ Výška úhrady za stravovanie v zariadení pre seniorov, v ktorom sa platí úhrada za stravovanie na deň a prijímateľa sociálnej služby sa určí pri starostlivosti, ktorá sa poskytuje celoročne s počtom odoberaných jedál zodpovedajúcim celodennému stravovaniu vo výške stravnej jednotky na deň a prijímateľa sociálnej služby podľa článku IV. ods. 2 .

7/ Prijímateľovi sociálnej služby v zariadení pre seniorov sa v čase jeho neprítomnosti vráti časť zo zaplatenej úhrady za stravovanie, a to náklady na suroviny. Režijné náklady za stravovanie je prijímateľ sociálnej služby povinný uhradiť. Tieto finančné prostriedky sa vrátia najneskôr do konca nasledujúceho mesiaca.

**V.**

**Ubytovanie**

1/ Na účely určenia úhrady za bývanie sa považuje:

a) príslušenstvo obytnej miestnosti predsieň, kuchyňa, kúpeľňa, WC, ak sú k nej priamo priľahlé,

b) prevádzkové zariadenie obytnej miestnosti a príslušenstva obytnej miestnosti najmä rozvod elektrickej energie, rozvod vody, odvádzanie odpadových vôd a hygienické zariadenie,

c) vybavenie obytnej miestnosti najmä lôžko, stôl, stolička, skriňa, svietidlo a záclona,

d) vybavenie príslušenstva obytnej miestnosti najmä svietidlo, kuchynská linka, potravinová skrinka, umývadlo, WC misa, sprchovací kút,

e) spoločné priestory najmä spoločenská miestnosť, jedáleň, chodba, schodište, práčovňa, výťah,

f) vybavenie spoločných priestorov najmä svietidlo, stôl, stolička, záclona,

g) vecné plnenie spojené s bývaním najmä vykurovanie, dodávka teplej vody, vykurovanie spoločných priestorov, užívanie výťahu, dodávka elektrickej energie, dodávka vody, odvádzanie odpadových vôd, osvetlenie, odvoz odpadu, vybavenie spoločnou televíznou anténou, klimatizácia.

2/ Výška mesačnej úhrady za bývanie v zariadení pre seniorov na jedného prijímateľa sociálnej služby sa určí ako súčin dennej sadzby úhrady za užívanie 1 m2 podľa plochy obytnej miestnosti a príslušenstva obytnej miestnosti, ktoré prijímateľ sociálnej služby užíva.

3/ Úhrada za bývanie v kalendárnom mesiaci na prijímateľa sociálnej služby pri starostlivosti v zariadení pre seniorov, ktorá sa poskytuje celoročne, sa určí ako násobok počtu dní v kalendárnom mesiaci a sadzby za 1 m2 podlahovej plochy obytnej miestnosti na deň a prijímateľa sociálnej služby.

4/ Táto úhrada je splatná v plnej výške aj v prípade neprítomnosti prijímateľa sociálnej služby v zariadení pre seniorov, pokiaľ sa prijímateľ a zariadenie pre seniorov nedohodnú inak.

5/ Úhrada za balkón prislúchajúci k bytovej jednotke je paušálne mesačne 7 €. V prípade, ak bytovú jednotku užívajú dvaja prijímatelia sociálnej služby, činí táto suma 3,50 € na osobu a mesiac.

6/ Denná sadzba úhrady za užívanie 1 m2 v zariadení pre seniorov je na prijímateľa sociálnej služby a deň:

a) zariadenie pre seniorov – pavilón A

0,158 € m2 (veľká izba)

0,164 € m2 (malá izba)

zariadenie pre seniorov – pavilón B

0,172 € m2 (1- lôžková izba)

0,157 € m2 (2- lôžková izba)

7/ V tejto sadzbe sú zahrnuté výdavky za užívanie podlahovej plochy obytnej miestnosti, príslušenstva obytnej miestnosti, spoločných priestorov, prevádzkového zariadenia obytnej miestnosti a za užívanie vybavenia obytnej miestnosti, príslušenstva obytnej miestnosti a spoločných priestorov a vecné plnenie spojené s bývaním.

8/ Úhrada za používanie elektrospotrebičov v obytnej miestnosti, kde nie je elektromer (pavilón B) je za chladničku 4 € mesačne a za TV 2 € mesačne.

9/ Výška úhrady za úschovu bicykla v miestnosti na to určenej je pre prijímateľa sociálnej služby 1 € mesačne.

**VI.**

**Pranie, žehlenie, upratovanie, údržba bielizne a šatstva**

1/ Výška úhrady zapranie, žehlenie, upratovanie, údržbu bielizne a šatstva na prijímateľa sociálnej služby v zariadení pre seniorov na deň je:

a) zariadenie pre seniorov – pavilón A

0,65 €

b) zariadenia pre seniorov – pavilón B

1,15 €

2/ Táto úhrada je splatná v plnej výške aj v prípade neprítomnosti prijímateľa sociálnej služby v zariadení pre seniorov, pokiaľ sa prijímateľ a zariadenie pre seniorov nedohodnú inak.

**VII.**

**Záverečné ustanovenia**

1/ Prijímateľ sociálnej služby je povinný platiť úhradu za sociálne služby v sume dohodnutej v zmluve o poskytovaní sociálnej služby. Zmluva o poskytovaní sociálnej služby musí byť uzatvorená písomne.

2/ Prijímateľ sociálnej služby uhrádza poskytovateľovi sociálnej služby zariadeniu pre seniorov dohodnutú úhradu za poskytovanú sociálnu službu za kalendárny mesiac, najneskôr do 20. dňa príslušného kalendárneho mesiaca, v ktorom mu je sociálna služba poskytovaná.

3/ Prijímateľ sociálnej služby je povinný platiť úhradu za služby poskytované v zariadení pre seniorov Zariadeniu pre seniorov Skalica podľa príjmu a majetku pri dodržiavaní podmienky, že mu po zaplatení úhrady v súlade so zákonom o sociálnych službách musí zostať 25 % sumy životného minima.

4/ Týmto všeobecne záväzným nariadením sa ruší Všeobecne záväzné nariadenie Mesta Skalica č. 10/2011 o spôsobe určenia úhrad a výške úhrady za poskytnutú sociálnu starostlivosť v Zariadení pre seniorov Skalica zo dňa 4.8.2011 v znení zmeny č. 1/2012 zo dňa 13.12.2012.

5/ Toto všeobecne záväzné nariadenie bolo schválené na zasadnutí Mestského zastupiteľstva v Skalici dňa 14.3.2018 uznesením č. 27/2018 a nadobúda účinnosť dňom 1.4.2018.

V Skalici, dňa 14.3.2018

Ing. Ľudovít Barát

primátor mesta